CELEX: 52020PC0774
Language: lt
Date: 2020-11-25
Title: Pasiūlymas EUROPOS PARLAMENTO IR TARYBOS SPRENDIMAS kuriuo Komisija įgaliojama balsuoti už Europos investicijų fondo kapitalo padidinimą

EUROPOS KOMISIJA
            Briuselis, 2020 11 25
            COM(2020) 774 final
            2020/0343(COD)
            Pasiūlymas
            EUROPOS PARLAMENTO IR TARYBOS SPRENDIMAS
            kuriuo Komisija įgaliojama balsuoti už Europos investicijų fondo kapitalo padidinimą
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Sąjunga, atstovaujama Komisijos, yra Europos investicijų fondo (EIF) akcininkė nuo pat EIF įsteigimo. Šiuo metu ji turi 29,7 % akcijų. Didžioji dalis akcijų (58,9 %) priklauso Europos investicijų bankui. Likusi dalis (11,4 %) priklauso kitoms finansų įstaigoms.
               
               
                  Atsižvelgdama į numatomą COVID-19 krizės poveikį ir siekdama prisidėti prie Sąjungos ir EIF atsako į krizę įgyvendinant numatytą programą „InvestEU“ pagal 2021–2027 m. daugiametę finansinę programą, EIF direktorių valdyba [nusprendė] pasiūlyti visuotiniam susirinkimui padidinti kapitalą. Šiame susirinkime Komisija, kaip EIF akcininkė atstovaujanti Sąjungai, turi turėti galimybę balsuoti dėl padidinimo.
               
            
            
               EIF apskaičiavo, kad įstatinį kapitalą reikia nedelsiant padidinti 2 870 000 000 EUR suma, o tai atitinka 1 250 000 000 EUR dydžio piniginę injekciją. Siekiant veiksmingai reaguoti į COVID-19 krizę, kapitalą reikėtų padidinti kuo greičiau. 
            
            
               Šiuo pasiūlymu siekiama leisti Komisijai, atstovaujančiai Sąjungai visuotiniame susirinkime, balsuoti už EIF kapitalo padidinimą. 
            
            
               
                  Komisijos pasiūlymo dėl Europos Parlamento ir Tarybos reglamento, kuriuo nustatoma programa „InvestEU“, [2020/0108 (COD), „InvestEU“ reglamentas] 32 straipsnyje numatytas Sąjungos dalyvavimas didinant kapitalą, ir iš pradžių buvo numatyta, kad tai bus teisinis pagrindas Komisijai balsuoti už kapitalo padidinimą EIF visuotiniame susirinkime. Tačiau, atsižvelgiant į tai, kad esama tam tikro neapibrėžtumo dėl „InvestEU“ reglamento įsigaliojimo laiko, reikia iš anksto priimti atskirą sprendimą, kuriuo Komisija būtų įgaliojama balsuoti už kapitalo padidinimą visuotiniame susirinkime, kad kapitalo didinimo pasirašymo laikotarpis galėtų prasidėti laiku. 
               
               
                  Taigi, kiti nei Sąjunga EIF akcininkai galės teikti reikiamą kapitalo paramą iš karto po pasirašymo laikotarpio pradžios, net jei jis truks ilgiau, kad visi akcininkai galėtų priimti sprendimą dėl savo dalyvavimo pagal savo taisykles ir procedūras. Tada Sąjunga gali dalyvauti didinant kapitalą ir pasirašyti akcijas įsigaliojus jos dalyvavimo teisiniam pagrindui („InvestEU“ reglamentui) ir jo laikydamasi, kai ir jei teisės aktų leidėjai jį priims. Pagal EIF įstatų 5 straipsnio 3 dalį kiekvienas narys turės teisę pasirašyti padidėjusio kapitalo dalį, atitinkančią to nario pasirašytų akcijų ir bendro EIF pasirašytų akcijų skaičiaus santykį iki kapitalo padidinimo.
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Papildomas kapitalas suteiks galimybę EIF įgyvendinti numatytą programą „InvestEU“, kaip pagrindiniam įgyvendinančiajam partneriui, numatytam „InvestEU“ reglamente, ir taip padės didinti Sąjungos konkurencingumą ir socialinę bei ekonominę konvergenciją ir sanglaudą ir kartu padės atsigauti po COVID sukeltos ekonomikos krizės, visų pirma remiant novatoriškas MVĮ. Be kita ko, EIF prisidės prie inovacijų ir skaitmeninimo, išteklių naudojimo efektyvumo didinimo pagal žiedinės ekonomikos tikslus, Sąjungos ekonomikos augimo tvarumo ir įtraukumo, taip pat Sąjungos kapitalo rinkų atsparumo ir integracijos stiprinimo, įskaitant sprendimus, kuriais sprendžiama Sąjungos kapitalo rinkų susiskaidymo problema ir kuriais įvairinami Sąjungos įmonių finansavimo šaltiniai. Be to, padidinus kapitalą bus galima toliau plėtoti EIF vaidmenį valdant nacionalines ir regionines programas ir taip padėti siekti ES politikos tikslų – gerinti MVĮ galimybes gauti finansavimą, skatinti regioninę plėtrą ir remti kapitalo rinkų sąjungos tikslus.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Tarybos sprendimo 94/375/EB 3 straipsnyje yra speciali nuostata dėl kapitalo didinimo, pagal kurią Komisijai pasiūlius, pasikonsultavusi su Europos Parlamentu, Taryba vieningai patvirtina Sąjungos poziciją dėl galimo EIF kapitalo padidinimo ir dėl jos dalyvavimo tame padidinime. Tačiau atsižvelgiant į Europos Teisingumo Teismo praktikos dėl antrinių teisinių pagrindų raidą, šios nuostatos negalima laikyti naujojo sprendimo dėl balsavimo dėl EIF kapitalo didinimo ir dėl Sąjungos dalyvavimo didinant EIF kapitalą teisiniu pagrindu
                     1
                  . Todėl turėtų būti pasiūlytas teisinis pagrindas, kurį sudaro pirminė teisė.
               
               
                  Atsižvelgiant į EIF tikslus ir veiklą, nustatytus jo statute ir pagal statutą valdymo organų priimtuose sprendimuose, taip pat atsižvelgiant į pagrindinį tikslą, kurio siekiama kapitalo padidinimu, t. y. remti MVĮ, inovacijas ir darbo vietas, kartu tenkinant kitus neatidėliotinus poreikius, kaip antai susijusius su klimato kaita, dėl COVID teikiama pagalba ir ES ekonomikos skaitmeninimu, visų pirma įgyvendinant numatomą programą „InvestEU“, ir taip skatinti veiksmus, kuriais remiama Sąjungos pramonė, laikoma, kad SESV 173 straipsnio 3 dalis yra tinkamas teisinis siūlomo Komisijos įgaliojimo balsuoti už kapitalo padidinimą pagrindas.
               
               
                  2014 m. gegužės 15 d. Europos Parlamento ir Tarybos sprendimas Nr. 562/2014 dėl Europos Sąjungos dalyvavimo didinant Europos investicijų fondo kapitalą (OL L 156, 2014 5 24, p. 1) taip pat grindžiamas SESV 173 straipsnio 3 dalimi.
               
            
            
               •Subsidiarumo principas (neišimtinės kompetencijos atveju) 
            
            
               
                  Sąjunga, atstovaujama Komisijos, kaip EIF akcininkės, turi išimtinę kompetenciją balsuoti dėl sprendimų dėl EIF kapitalo didinimo.
               
            
            
               •Proporcingumo principas
            
         
         
            
               
                  Papildomas įstatinis kapitalas, jei EIF akcininkai jį pasirašys, suteiks EIF kapitalo, kurio jam reikia siekiant ES tikslų.
               
            
            
               3.POVEIKIS BIUDŽETUI
            
            
               
                  Pasiūlymas poveikio biudžetui neturi, nes balsavimas visuotiniame susirinkime dėl EIF kapitalo padidinimo neįpareigoja Sąjungos pasirašyti akcijų. Poveikis biudžetui atsiras tik dėl „InvestEU“ reglamento, kuriuo nustatomas Sąjungos dalyvavimo didinant kapitalą teisinis pagrindas. 
               
            
            
               2020/0343 (COD)
            
            
               Pasiūlymas
            
            
               EUROPOS PARLAMENTO IR TARYBOS SPRENDIMAS
            
            
               kuriuo Komisija įgaliojama balsuoti už Europos investicijų fondo kapitalo padidinimą
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 173 straipsnio 3 dalį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  2
               ,
            
            
               laikydamiesi įprastos teisėkūros procedūros,
            
            
               kadangi:
            
            
               (1)pagal Europos investicijų fondo (toliau – Fondas) įstatų 5 straipsnio 2 dalį Fondo įstatinis kapitalas gali būti padidintas visuotinio susirinkimo sprendimu, priimtu 85 % balsavusiųjų dauguma;
            
            
               (2)atsižvelgdamas į numatomą COVID-19 krizės poveikį ir siekdamas prisidėti prie Sąjungos ir Fondo atsako į krizę įgyvendinant numatytą programą „InvestEU“
                  3
                pagal 2021–2027 m. daugiametę finansinę programą ir toliau plėtojant EIF vaidmenį valdant nacionalines ir regionines programas, Fondas apskaičiavo, kad jo įstatinį kapitalą reikia nedelsiant padidinti 2 870 000 000 EUR;
            
            
               (3)Fondo direktorių valdyba [nusprendė] pateikti visuotiniam susirinkimui prašymą patvirtinti Fondo įstatinio kapitalo padidinimą 2 870 000 000 EUR išleidžiant 2 870 naujų akcijų ir apmokėjimo tvarką bei kitas tokio kapitalo padidinimo sąlygas. Jei kapitalo padidinimas bus patvirtintas, kiekvienos naujos akcijos nominalioji vertė bus 1 000 000 EUR ir už kiekvieną pasirašytą akciją bus įmokėta 20 % jos nominalios vertės. Visuotinis susirinkimas gali pareikalauti likusius 80 % sumokėti Fondo įstatų 7 straipsnio 3 dalyje nustatytomis sąlygomis. Visos akcijos, tiek esamos, tiek naujai išleistos, bus vienodos vertės ir suteiks visais atžvilgiais vienodas teises;
            
            
               (4)Direktorių valdyba pasiūlė, kad naujai patvirtintas akcijas būtų galima pasirašyti per vieną pasirašymo laikotarpį, kuris prasidėtų iš karto po to, kai visuotinis susirinkimas patvirtins kapitalo padidinimą, ir baigtųsi 2021 m. rugsėjo 30 d. Sąjunga galės dalyvauti akcijų pasirašyme visuotinio susirinkimo sprendime nustatytomis sąlygomis, kai įsigalios teisinis pagrindas, kuriuo patvirtinamas Sąjungos dalyvavimas didinant kapitalą;
            
            
               (5)kad Sąjungos atstovas galėtų kuo greičiau balsuoti visuotiniame susirinkime dėl kapitalo padidinimo, šis sprendimas turėtų būti priimtas skubos tvarka. Todėl laikoma, kad tikslinga taikyti prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje nustatyto aštuonių savaičių laikotarpio ir dešimties dienų laikotarpio išimtį; 
            
            
               (6)dėl tos pačios priežasties šis sprendimas taip pat turėtų įsigalioti kitą dieną po jo paskelbimo,
            
         
         
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Sąjungai atstovaujanti Komisija įgaliojama Europos investicijų fondo visuotiniame susirinkime balsuoti už siūlomą kapitalo padidinimą 2 870 000 000 EUR. 
            
            
               2 straipsnis
            
            
               Šis sprendimas įsigalioja kitą dieną po jo paskelbimo Europos Sąjungos oficialiajame leidinyje. 
            
            
                
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        2008 m. gegužės 6 d. Teismo sprendimas byloje C-133/06, Europos Parlamentas prieš Europos Sąjungos Tarybą, ECLI:EU:C:2008:257.
               
               
                  
                     (2)
                  
                        OL C , , p. .
               
               
                  
                     (3)
                  
                        Pasiūlymas dėl Europos Parlamento ir Tarybos reglamento dėl programos „InvestEU“, 2020/0108 (COD).